Brits-hofsaak: ‘Boere moet vuurwapens hê’Die Brits-landdroshof. Foto: Landi Malan Die Brits-landdroshof, waar ŉ man verskyn het in verband met die beweerde skietery van drie mans op ŉ plaas in die Mooinooi-omgewing in Noordwes, het Woensdag gehoor boere moet vuurwapens hê. Matthew Benson (24), wat aangekla word van die moord op Tebogo Ndlovu (24) van Majakaneng en poging tot moord op sy twee vriende, het weer in dié hof verskyn waar hy om borgtog aansoek doen. “Dit is binne boere se regte om vuurwapens te besit en hulself te beskerm. Boere moet gewapen wees; hulle word aangeval en vermoor,” het Benson se regverteenwoordiger, Jeff Moyo, aan die hof gesê. Moyo het aan die hof gesê Benson besit nie ŉ vuurwapen nie, maar het slegs ŉ windbuks. “Die getuies is na die plaas om van hom [Benson] te steel. Dit was binne sy reg om ŉ windbuks te hê om mense te verskrik wat op die plaas steel.” Hy het gesê die ondersoekbeampte, lt.kol. Isaac Tlhapi, het getuig dat die twee oorlewendes aan die polisie gesê het hulle het ŉ onbekende wit man op hulle sien skiet met ŉ geweer, en nie ŉ 9 mm-pistool nie. “Die bewyse in die hof is dat ŉ lang vuurwapen gebruik is en nie ŉ 9 mm-pistool soos wat nou beweer word nie.” Moyo het gesê dit is in die belang van geregtigheid om Benson borgtog toe te staan, aangesien die staat se saak teen hom swak is en die hof geen rede het om hom borgtog te weier nie. Hy het gesê die kwessie van openbare onrus was irrelevant. Hy het verwys na die saak van Pieter Doorewaard en Phillip Schutte in Coligny. Dié twee word daarvan beskuldig dat hulle Matlhomola Mosweu (16) vermoor het, maar is op 8 Mei vanjaar borgtog toegestaan. “Die hof in Coligny het borgtog toegestaan, al het die gemeenskap getoi-toi en revolusionêre liedjies buite die hof gesing. Die hof het bevind dit was in die belang van geregtigheid om borgtog toe te staan en nie deur die betogende gemeenskap gyselaar gehou te word nie.” Moyo het gesê dit is nie net die hof wat die algemene publiek moet leer hoe die wet toegepas moet word nie, maar politieke leiers moet ook help. “In die Coligny-saak het Supra Mahumapelo, Noordwes se premier, aan die gemeenskap gesê dat die wet gerespekteer moet word.” Hy het aan die hof gesê Benson is bereid om R2 000 borgtog te betaal. Sy pa sal die geld voorskiet. Staatsaanklaer Cassius Mona gaan na verwagting die staat se betoë lewer om die borgtogaansoek teen te staan. Ndlovu en sy vriende is glo op 2 Augustus na die plaas toe om skrootmetaal te steel, toe Benson hulle opgemerk en op hulle geskiet het om hulle te verjaag. Ndlovu is tydens die voorval in die been geskiet. Sy vriende het hom opgetel en probeer weghardloop met hom, maar het hom glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Toe hulle terugkyk, het hulle Benson en ŉ groep mense gesien waar hulle Ndlovu gelos het. Ndlovu het daarna vermis geraak. Bloed is glo op die toneel gevind, maar sy liggaam is nog nie gevind nie. Die saak duur voort.